ประสิทธิผลของกลไกการกำกับดูแลกิจการ (ตอนที่1)
โดย...ยุทธ วรฉัตรธาร
22 พ.ค. 2555

โดย...ยุทธ วรฉัตรธาร
ผมมีโอกาสศึกษาวิทยานิพนธ์ของคุณฉวีวรรณ ชูสนุก ซึ่งเป็นนักศึกษาปริญญาเอกของมหาวิทยาลัยรามคำแหง เป็นวิทยานิพนธ์ที่ศึกษาวิจัยเรื่อง “ประสิทธิผลของกลไกการกำกับดูแลกิจการสำหรับบริษัทจดทะเบียนในตลาดหลักทรัพย์แห่งประเทศไทย” เนื้อหาและผลการวิจัยมีความน่าสนใจ เป็นประโยชน์ต่อการทำความเข้าใจบรรษัทภิบาลในเชิงลึก และสะท้อนให้เห็นถึงความเป็นนามธรรมหรือรูปแบบ (Form) และความเป็นรูปธรรมหรือสาระ (Substance) ของกลไกหรือหลักปฏิบัติต่างๆ ด้านการกำกับดูแลกิจการที่ดี จึงอยากสรุปผลการศึกษาวิจัยเผยแพร่ต่อท่านที่สนใจเรื่องราวของการกำกับดูแลกิจการ โดยเฉพาะการกำกับดูแลกิจการของบริษัทจดทะเบียนในตลาดหลักทรัพย์แห่งประเทศไทย
วัตถุประสงค์หลักของการศึกษามี 3 ประเด็น คือ
1.ศึกษาถึงอิทธิพลของกลไกการกำกับดูแลกิจการที่มีผลต่อประสิทธิภาพของการกำกับดูแลกิจการของบริษัทจดทะเบียน
2.ศึกษาถึงอิทธิพลของกลไกการกำกับดูแลกิจการที่มีผลต่อประสิทธิผลขององค์กรของบริษัทจดทะเบียน
3.ศึกษาถึงอิทธิพลของประสิทธิผลของการกำกับดูแลกิจการที่มีผลต่อประสิทธิภาพขององค์กรของบริษัทจดทะเบียน
องค์ประกอบของกลไกการกำกับดูแลกิจการ ได้แก่
ขนาดของคณะกรรมการ
องค์ประกอบของกรรมการที่ไม่ได้เป็นผู้บริหาร
ทักษะความรู้ของกรรมการ
การปฏิบัติหน้าที่ของคณะกรรมการ
ค่าตอบแทนของกรรมการและฝ่ายบริหาร
ความเป็นเจ้าของของกรรมการและฝ่ายบริหาร และ
โครงสร้างเงินทุน
ส่วนประสิทธิผลของการกำกับดูแลกิจการ หมายถึง การปฏิบัติตามแนวหรือหลักปฏิบัติที่ดีตามหลักการของ OECD ซึ่งได้แก่เรื่องที่เกี่ยวกับ
สิทธิของผู้ถือหุ้น
การปฏิบัติต่อผู้ถือหุ้นอย่างเท่าเทียมกัน
บทบาทของผู้มีส่วนได้เสีย
การเปิดเผยข้อมูลและความโปร่งใส และ
ความรับผิดชอบของคณะกรรมการ
เพื่อให้ง่ายต่อการทำความเข้าใจ โปรดพิจารณาภาพประกอบ
ในภาพท่านจะเห็นองค์ประกอบต่างๆ ที่อยู่ภายใต้กลไกการกำกับดูแลกิจการ และภายใต้ประสิทธิผลของการกำกับดูแลกิจการ รวมถึงความหมายของประสิทธิผลขององค์กร คือ ผลการดำเนินงานและมูลค่าของบริษัท